*12 – лекция:* **«Шернияз» пьесасындағы жаңа әуендер**

*Жаңа ойларды бейнелеу ізденістері*

Аймауытов драматургиясының ең озық үлгiсi — «Шернияз» пьесасы. Ол 1925 жылы жазылып, 1926 жылы Қазақстан Халық ағарту Комиссариатының пьесаларға жариялаған конкурсында екiншi бәйге алған, сол жылы кiтап болып жарық көрген.

«Шернияз» пьесасын автор:

Шернияздың шерi бар,

Шерлi қалған елi бар,

Көзiнде қанды селi бар,

Аузында қалған желi бар,

Ел ниязы — Шернияз.

Қараңғы қазақ көгiне

Өрмелеп шығып, күн болам!

Қараңғылықтың кегiне

Күн болмағанда, кiм болам? —

деп, өрттей лаулап келе жатқанда, ажал оғына тап болып, арманына жете алмай, жастай кеткен Арқаның арқар жанды, асқар жүректi, аяулы ақыны Сұлтанмахмұт Торайғырұлының аруағына арнаймын», — деген.

Шернияз бейнесiнде жазушы өз дәуiрiнiң оқыған, саналы азаматының заманның қат-қабат шытырман шындығын кешкен қиналысын суреттейдi. Ол қаланың беймаза тiршiлiгiнен қырға, ауылға кетедi. Жан тыныштығын, даланың дарқандығын, ағайындық сыйлы қарым-қатынасты ол қырдан iздейдi. Бiрақ ел iшiнде алауыздық, рулық айтыс-тартыс, дау-дамай Шернияздың тыныштығын бұзады. Ол бәрiнен түңiлiп, азап шегедi.

Шернияз басынан кешкен бұл трагедия —сол дәуiрдiң ең бiр өзектi, өткiр проблемаларының бiрi болатын. Қала мен даланың қарым-қатынасы, ол жайындағы қайшылықты ойлар Сұлтанмахмұт ақынның «Қала ақыны мендала ақынында», Мағжанның «Айда атынды, Сәрсенбай!» өлеңiнде де кең суреттелген. Олардың бәрi де қаланың мәдениет, бiлiм ошақтары болмаса, қалған тiршiлiгiне үрке қарады. Саудагершiлiк, сол арқылы тараған адам мiнез-құлқындағы өзгерiстер (жеңiлтек мiнездер, есепке құрылған ұсақтық, эгоистiк, пәлеқорлық, т.б.) оларға қазақтың Дарқан, кеңпейiл мiнезiн даладан iздеттi. Қаланың у-шу, беймаза тiршiлiгiнен пананы да ауылдан, дала табиғатынан тапты. Ал ауылдың да өз қайшылығы аз емес-тi.

Оны жайлаған рушылдық, ескiшiлдiк салт, заңдары да әдiлет, шындық iздеген адам жанына тиетiн құбылыстар болатын. Шернияз бейнесi арқылы Жүсiпбекте осыны ашады. Шернияздың Базарбаймен қала мен дала тынысын салыстыра жырлаған лирикалы диалогтерi арқылы жазушы екi өмiрдiң өзiндiк ерекшелiктерiн суреттеуге ұмтылады. Шернияз дала ақыны боп, Базарбай қала ақыны боп жырлайды. Алғашқысы жанға жайлы даланың сұлу табиғатын, қазақтың кең пейiлдiгiн мадақтаса, Базарбай қаланың ойын-сауығын, жастықтың желiкпе мiнезiне лайық өзгешелiктерiн қызық тұтады. Дала ұлы Шернияз мiнезiнде сол даламен рухани тұтастық аңғарылады.

Мынау тұрған көк күмбездей көкшатыр,

Жымыңдаған меруерттей көп жүлдыз,

Сартабақтай жарқыраған Сұлуай!

Анау жатқан ұлан байтақ кең дала,

Саңғыраған салауатты сандал тау,

Бұта сайын бұлбұл құсы сайраған,

Жүпар иiс жасыл гүлi жайнаған,

Осы отырған майда талды сай, бұлақ,

Осыларды қалай көрмей шыдарсың! —

дейдi ол. Бiрақ қазақ ауылының қайшылықтары ақынжанды Шерниязды тез торықтырады. Алшағыр, Қордабай бейнелерi арқылы көрiнетiн ағайындық, көңiлжықпастық ескiшiл мiнездер, Раушан арқылы бейнеленген ауылдың етекбасты, олпы-солпы тiршiлiгi, көңiлiнен шықпасаң, арызданатын пәлеқорлық оны ауылдан бездiредi.

Нәрестедей таза жанды

Ел бар ғой деп ойлаушы ем,

Дос та, жар да, махаббат та,

Елде ғой деп барлаушы ем, —

Жүрегiм елдi кездiрдi,

Бұзылған елден бездiрдi, —

деп күйзеледi ол.

Қалаға қайта оралған Шернияз өмiрi де оңайға түспейдi. Аласапыран қаланың тартысты тiршiлiгi ауырлатқан кейiпкер сезiмiн бiз оның папкадағы қағаздарды қарап тұрып айтқан монологiнен көремiз:

Мұғалiмнiң мұңы,

Боранбайдың ылаңы.

Сүзек кернедi.

Есеп бермедi.

Ақсақалдың бұйрығы.

Ұрылардың қимылы.

Бақсының емi,

Молданың жемi.

Аштардың жайы,

Мұқтаж шәкiрт.

Парақорлар,

Бұған не лаж?

Талан-тараж...

Азамат соғысы мен кеңестiк дәуiрдiң ауыр шындығы тудырған осы уақиғалар халық басына түскен қайры-қасiреттi бейнелейдi.

Шернияздың жан жарасын ұлғайтқан қоғамдық тартысқа оның отбасылық өмiрiнiң сәтсiздiгi де қосылады. Ауылды аңсап барып үйленген Раушан оған рухани сүйеу бола алмайды, ауылдың етек басты сауатсыз қызының жүрiс-тұрысы, қылығы Шерниязды одан тез безiндiредi. Ал қаладан тапқан жары Жәмила жеңiлтек мiнездi, алдамшы болып шығады. Әуелде қазақы қыздың сыпайылығын, жұмсақтығын, әдептiлiгiн бағалай алмаған Шернияз қала қызының сыртқы жылтырақтығына, сылдыраған сөзiне елiгiп, қателеседi. Оның бойынан рухани жұтаңдық көрiнедi. Ақыры Жәмила Базарбаймен қол ұстасып кетедi. Шернияз — заманның осындай ауыртпалығын арқалаған өз халқының адал, күрескер азаматы. Оның ақындыры да халықтық дарынның рухани биiктiгiн, заманынан жоғары тұрғанын бейнелейдi.

Пъесада Шерниязға қарама-қарсы алынған бейне — Базарбай. Ол да ақын. Далада туған Базарбай, бiрақ, тым өзгергiш. Ол қалаға үйренген, оның жеңiлтек қыздарына, музыкасы мен биiне құмар. Ауылдың ет пен қымызына, ауасына ғана келедi. Даламен рухани туысып кете алмаған. Соған қарамастан, ауыл адамдарының азғыруына тез көнедi, олардан пара алып, солардың шаруасын «тындыруға жүредi. Осы қылықтары Базарбайды Шернияздан бөледi. Екеуi келiсе алмай айырылысады.

Пьеса ақ елең үлгiсiмен дәстүрлi өлең араласа жазылған. Оның негiзгi кейiпкерлерiнiң ақын болуы да оған әсер еткен сияқты. Жалпы қазақ драматургиясындағы ақ өлең үлгiсi, шешендiк, поэзияға тән биiк пафос Жүсiпбектен басталады. Кейiн оны Мұхтар Әуезов, Ғабит Мүсiрепов, Әбдiлда Тәжiбаев әрi қарай, тереңдете, дамытып алып кеттi. Осы салада «Шернияз» пьесасының алатын орны ерекше.

Ж.Аймауытов пьесалары идеялық бағыт-бағдары жағынан да, көр-кемдiк iзденiстерi тұрғысынан да жиырмасыншы жылдар әдебиетiндегi жаңа құбылыс болып табылады. Ол жаңаның жеңiсiн, ескiнiң күйреуiн суреттей отырып, өз дәуiрiнiң жаңа адамдарын ашты, қазақ ауылындағы әлеуметтiк тартыстың сырын шынайы бейнелейдi. Драма жанрының жастығы, тәжiрибесiздiгiнен туған кейбiр шұбалаңқылық, оқиға алмасуының жүйесiздiгi кездесе тұрса да, Жүсiпбек пьесалары өз дәуiрiнiң сұранысына толық жауап бердi, алғашқы қазақ театрының репертуарын құрады.